Zuma moet opdok, verskoning vra oor Hanekom-twietDerek Hanekom en die anti-apartheidsaktivis Sunny Singh tydens ‘n vorige hofverskyning. (Foto: ANA) Oudminister en ANC-ringkop Derek Hanekom het sy lastersaak teen oudpres. Jacob Zuma in die hooggeregshof in Durban gewen. Regter Dyaya Pillay het beveel dat Zuma vir Hanekom moet vergoed vir die gewraakte twiet waarin hy aangevoer het dat Hanekom ŉ spioen vir die apartheidsregering was. Hy moet die twiet ook binne 24 uur van alle mediaplatforms, ook sy Twitter-rekening verwyder en moet ŉ openbare verskoning op Twitter aan Hanekom rig. Hy moet ook Hanekom se regskoste betaal. Die skadevergoedingsbedrag moet egter nog vasgestel word. Hanekom het R500 000 van Zuma geëis. Hanekom, ŉ lid van die ANC se Nasionale Uitvoerende Komitee, het die lastereis teen Zuma ingestel nadat die oudpresident die twiet geplaas het waarin hy na Hanekom as ŉ “bekende agent van die vyand” verwys. Zuma het op 25 Julie aan sy meer as 300 000 volgelinge getwiet dat hy nie verbaas was deur EFF-leier Julius Malema se onthullings oor Hanekom nie. Malema het vroeër aangevoer Hanekom was deel van ŉ groep ANC-lede wat Zuma met ŉ mosie van wantroue wou ontsetel toe hy nog president was en dat hy hulp by ander partye daarvoor gesoek het. Die mosie het nie geslaag nie. Hanekom het die uitspraak verwelkom. “Ek is ingenome met regter Pillay se bevinding dat die oudpresident se stelling lasterlik en vals is en dat die stelling ‘bekende agent van die vyand’, in die konteks waarin dit gebruik is, ‘apartheidspioen’ geïmpliseer het,” het Hanekom in ŉ verklaring gesê. “Die bevinding kom aan die einde van ŉ week van baldadige geweld in ons land wat aangevuur is deur vals en verkeerde inligting, etikettering en die maak van sondebokke. Die hele week lank is fopnuus en ou beeldmateriaal rondgestuur wat haat en woede uitgelok het. Mede-Suid-Afrikaners en Afrikane van reg oor die vasteland is onderwerp aan plundery deur misdadigers. “Dít is wat gebeur as ooglopend vals bewerings gemaak word,” het Hanekom gesê. Hanekom het gesê mense moet saamstaan teen die verspreiding van leuens en die inboeseming van vrees.